POZIV

na sudjelovanje u savjetovanju s javnošću o


NACRTU ODLUKE O SUFINANCIRANJU IZGRADNJE DJEČJIH VRTIĆA 
NA PODRUČJU OSJEČKO-BARANJSKE ŽUPANIJE
 

[bookmark: _Hlk536538144]U suvremenim demografskim okolnostima, dostupnost kvalitetnog ranog i predškolskog odgoja jedan je od ključnih preduvjeta za ostanak mladih obitelji u našim lokalnim sredinama. Prepoznajući problem nedostatnih kapaciteta u postojećim vrtićima, što se očituje kroz liste čekanja, Osječko-baranjska županija nastavlja sustavno razvijati mjere podrške roditeljima i djeci.
Županija ovom Odlukom preuzima ulogu aktivnog partnera jedinicama lokalne samouprave, svjesna da moderna infrastruktura dječjih vrtića nije samo komunalno pitanje, već temelj gospodarske stabilnosti roditelja i dugoročne vitalnosti naših naselja. Investiranjem u vrtiće osiguravamo da svako dijete, bez obzira živi li u gradu ili ruralnom području, ima jednako pravo na smještaj, odgoj i obrazovanje u adekvatnim ustanovama.
Osnovni cilj je povećanje smještajnih kapaciteta kroz financijsku podršku izgradnji potpuno novih objekata, kao i rekonstrukciju ili dogradnju postojećih vrtića. Ovom mjerom Županija izravno odgovara na iskazane potrebe gradova i općina, osiguravajući da niti jedna sredina ne ostane zapostavljena u podizanju društvenog standarda.
Korisnici sredstava su jedinice lokalne samouprave s područja Osječko-baranjske županije koje ispunjavaju sljedeće uvjete:
· imaju ishođenu pravomoćnu građevinsku dozvolu (ili drugu pripadajuću dokumentaciju) ili su već započele postupak izgradnje;
· imaju osigurana vlastita sredstva za financiranje projekta;
· nemaju dugovanja prema županijskom proračunu te su opravdale prethodno dodijeljena sredstva.
Kako bi se osigurala pravedna i transparentna raspodjela sredstava, prijave će se bodovati prema:
1. Stupnju realizacije projekta 
2. Financijskom udjelu jedinice lokalne samouprave 
3. Doprinosu ujednačenom razvoju Županije 
Prihvatljivi su troškovi izvođenja radova nastali od samog početka realizacije projekta, čime se pruža podrška i onim općinama i gradovima koje su već krenule u investicije.
Ovom mjerom Osječko-baranjska županija jasno se pozicionira kao regija po mjeri djeteta i prostor ugodnog življenja u kojem su mlade obitelji temelj strateškog razvoja.
            Budući da je Nacrt Odluke o sufinanciranju izgradnje dječjih vrtića na području Osječko-baranjske županije opći akt koji utječe na interese građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. Postupak savjetovanja provest će se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o sufinanciranju izgradnje dječjih vrtića na području Osječko-baranjske županije na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
Postupak savjetovanja provest će se u razdoblju od 11. svibnja do 09. lipnja 2026. godine.
Organizator i nositelj postupka savjetovanja je Upravni odjel za stambenu politiku, obitelj i mlade Osječko-baranjske županije.
Pozivamo vas na sudjelovanje u postupku savjetovanja za što vam je na raspolaganju utvrđeni Nacrt Odluke o sufinanciranju izgradnje dječjih vrtića na području Osječko-baranjske županije i Obrazac sudjelovanja u savjetovanju. 
· Nacrt  Odluke o sufinanciranju izgradnje dječjih vrtića na području Osječko-baranjske županije
· Obrazac sudjelovanja u savjetovanju 



